title: "Harriet Quimby"
text: "Harriet Quimby (* 11. Mei 1875 bi Coldwater, Michigan; \u2020 1. J\u00fc\u00fcle 1912 bi Boston, Massachusetts) as det iarst bed\u00fc\u00fcden US-ameerikoons w\u00fcfpiloot. Hat wiar det iarst w\u00fcf, diar 16. April 1912 alian auer de Ingels Kanool floog.\n\nLeewent\nHarriet Quimby kaam faan en familje faan b\u00fc\u00fcren uun Michigan; auer h\u00f6r jongensjuaren as bluat letjet k\u00e4\u00e4nd. Sant 1897 lewet hat uun San Francisco, am teaaterspeler tu wurden, man werket hat do \u00fc\u00fcs jurnalist. \u00dc\u00fcs hat 27 juar ual wiar ging hat tu New York City, am en h\u00f6r karieer \u00fc\u00fcs jurnalist widjer tu saaten an skreew do reegelmiatig f\u00f6r't tidjskraft Leslie's. Hat loket uk as footo- an raisreporter an maaget raisen tu Kuuba, Euroopa, Egypten an Meksiko.\nUun't juar 1906 foon hat bi'n reportaasch auer det Vanderbilt-reenboon h\u00f6r hatj f\u00f6r gau faartj\u00fcchen an keeft salew en waanj. H\u00f6r intrese f\u00f6r't fliigerei wurd uun a Oktuuber 1910 wreeknet: hat besch\u00fckt en fluugweedbewerew uun Belmont Park an liard en populeer fliiger an fluugliarer, John Moisant, keenen. Hat naam m\u00e4 Moisant an san bruler Alfred Moisant fluugst\u00fcnjen. Tu das tidj naam a breler Wright nian w\u00fcfen \u00fc\u00fcs fluugskuullidj uun. Uk wan John Moisant kurt diar\u00fc\u00fcb ufst\u00f6rt an am't leewent kaam, saat Quimby at onerracht widjer. Hat werket uk uun detheer tidj widjer \u00fc\u00fcs jurnalist an skreew 1911 s\u00f6\u00f6wen dreibuken f\u00f6r stomfilmen, wat faan D. W. Griffith produsiaret wurd.\n\nDe 1. August 1911 fing Quimby \u00fc\u00fcs iarst w\u00fcf uun d\u00f6n Ferianigt Stooten h\u00f6r fluugskiin. Hat wiar det iarst w\u00fcf, diar uun a naacht floog an tup m\u00e4 Matilde Moisant (John Moisant sin saster) wiar hat ian faan d\u00f6n iarst tau w\u00fcfen, diar auer Meksiko floog. Quimby fert\u00e4\u00e4ld uun Leslie's auer h\u00f6r fluugen an auer a m\u00f6gelkhaiden faan a fluug uun't tukemst.\n\nH\u00f6r naist grat mual wiar en fluug auer de Ingels Kanool faan Ingelun tu Frankrik, wat Louis Bl\u00e9riot 1909 at iarst feer uun de \u00f6ler wai maaget hed. Bl\u00e9riot, diar ham een faan sin 50-PS-Bl\u00e9riot XI-Iandekern liand, wiar een faan d\u00f6n letjet lidj, diar faan h\u00f6r plooner tu weden fing, diarm\u00e4 neemen faan Euroopa ham tuf\u00f6\u00f6rkem k\u00fcd. Uun Marts 1912 maaget hat en rais tu Ingelun, huar Bl\u00e9riot ham a fliiger hen stj\u00fc\u00fcrd. Hat wiar hiamelk an teft \u00fc\u00fcb gud weder. De 2. April trochkr\u00fcset de britisk fliiger Gustav Hamel h\u00f6r plooner, det \u201eiarst w\u00fcf auer de Ingels Kanool\u201c tu weesen, \u00fc\u00fcs hi sin lunsw\u00fcf Eleanor Trehawke Davies bi'n fluug auer a Kanool m\u00e4naam, man bluat \u00fc\u00fcs pasaschiar. Tau wegen leeder, de 16. April, startet Quimby faan Dover bi betaanjen locht am a klook 5:30 en maarnem an lunigt 29 minuuten leeder \u00fc\u00fcb en strun amanbi 40 kilomeeter faan Calais fiar hen, huar hat faan a iinwenern begeistert begr\u00f6\u00f6tet wurd. Uun't pres foon h\u00f6r fluug man knaap beaachting, auer at Titanic a dai tuf\u00f6\u00f6ren onergingen wiar. \n\nQuimby ging tu New York turag an ploonet widjer schau an weedberewefluugen. De naist, det traad Boston Aviation Meet \u2013 wurd f\u00f6r de 1. J\u00fc\u00fcle 1912 uun Quincy uun Massachusetts uunsaat. A feruunstalter William Willard ging m\u00e4 ham; d\u00f6n tau startet uun en nei 70-PS-Iandekermaskiin faan Bl\u00e9riot. Efter en normool rundfluug neeget ham a fliiger uun en h\u00f6\u00f6chte faan amanbi 450 meetern \u00fctj \u00fcnklaaret gr\u00fcnjer skoor efter f\u00f6\u00f6ren an sleudert jo, diar ei uunschnalet wiar, \u00fctj. Jo st\u00f6rt f\u00f6\u00f6r amanbi 5000 tulukers iin uun de Dorchester Bocht tu duas.\n\nEn kenotaaf f\u00f6r Quimby, de Harriet Quimby Compass Rose Fountain, st\u00e4\u00e4nt \u00fc\u00fcb't hoof Valhalla Memorial Park uun Burbank, Los Angeles, California.\n\nFilmografii\n\n\u00dc\u00fcs teaaterspeler\n\n\u00dc\u00fcs skriiwer\n\nKwelen\n\nFliiger"